Vengriya Harbiy havo kuchlari tarkibidagi qiruvchi samolyotlar trevoga bo‘yicha havoga ko‘tarilgan. RIA Novosti xabarida aytilishicha, trevogaga aviadispetcherlarning Boeing yo‘lovchi samolyoti bilan aloqani yo‘qotishgani sabab bo‘lgan. Qayd etilishicha, havo xavfsizligi protokoliga ko‘ra, samolyot uchuvchilari davlatlar o‘rtasidagi havo chegaralarini kesib o‘tayotganida har bir davlatning dispetcherlari bilan aloqada bo‘lishi kerak. British Airways yo‘lovchi samolyoti BAAdan Buyuk Britaniyaga reysni amalga oshirayotgan bo‘lgan. Bu samolyot ekipaji bilan aloqa o‘rnatilmagach, hukumat bu samolyot bilan bog‘liq vaziyatni o‘rganish uchun 2ta qiruvchi samolyotni havoga ko‘targan. Ko‘p o‘tmasdan samolyot bilan aloqa bog‘langan va qiruvchi samolyotlar ortga qaytgan.